Balatedi ba kgothaditswe go tsena mo lenyalong
Balatedi ba dikereke tse di farologanyeng ba kgothaditswe go tsena mo manyalong a a ka fa molaong ka seo se ka thusa mo go fokotseng mogare wa HIV mo lefatsheng leno. Kgothatso e, e ntshitswe ke moruti wa kereke ya Tau Pedi, Moruti Nels David, mo letsatsing la segopotso sa bolwetse jwa HIV/AIDS mo kgotleng kgolo ya Tsabong bosheng. Moruti o ne a rotloetsa batsena moletlo oo go itsetsepela le go ikanya mo Modimong ka nako tsotlhe. O ne gape a gwetlha balatedi ba dikereke go nna sekao le go tsisa lesedi mo tshabeng ya Modimo. Moruti a re sengwe le sengwe se kgonagala ka thata ya Modimo, ka jalo a kopa botlhe go tshepa le go ikanya Modimo ka nako tsotlhe. Moruti David o ne a supa fa mogare le bolwetsi jwa HIV/AIDS di okediwa ke go nna le bakapelo ba bantsi, mme a kaya fa go tsena mo lenyalong le le ka fa molaong e le yone tharabololo ka mongwe le mongwe a tla kgona go lebagana fela le monna kana mosadi wa gagwe. O ne a supa fa lelwapa la motia le kagiso, e le bobedi bo tshela mmogo ba nyalane. O ne a kgala thata bonyatsi a supa fa e le jone bo gakatsang mogare wa /HIV/ AIDS. Fa rola maikaelelo a letsatsi leo, moruti wa kereke ya St Peter, moruti Filisi, o ne a supa fa e le go gopola botlhe ba ba tlhokafetseng ka ntlha ya mogare wa HIV le bolwetsi jwa AIDS ka dithapelo, le ka go rera lefoko la Modimo, e le tsela nngwe ya bontsha ba ba sa ntseng ba le botshelong lesedi. Fa a tshuba dikerese mo letsatsing leo mothusa molaodi Mme Peggy Kutlase, o ne a supa fa letsatsi leo le le botlhokwa ka e le thuto e mongwe le mongwe a ka itshekatshekang gore ene seabe sa gagwe ke eng mo go tlhomamiseng gore mogare wa HIV o a fokotsega. Molaodi Mme Kutlase o supile fa bokopano jwa letsatsi leo e le sesupo sa gore baruti ba tshwanetse go gasa molaetsa wa mogare mo diphuthegong tsa bone ka go farologana, ka seo se ka thusa thata go laola kanamo ya mogare. BOKHUTLO